Міністр інфармацыі Аляксандр Карлюкевіч распавёў пра свята беларускага пісьменства — Минская правда
Міністр інфармацыі Аляксандр Карлюкевіч распавёў пра свята беларускага пісьменства
redactor2 — 30.08.2019 0 Комментариев , 42 Просмотров
Міністр інфармацыі Аляксандр Карлюкевіч у эксклюзіўным інтэрв’ю «МП» распавёў пра адметнасці свята ў Слоніме, пра тое, ці прыме ўдзел у гістарычным квэсце і якую кнігу атрымае Гродзенскі ўніверсітэт у падарунак.
– Аляксандр Мікалаевіч, як вам талісман сёлетняга Дня – львяня з прыгожым імем Лявон?
– Яго вынайшлі там, на Гародзеншчыне, дзякуючы шырокаму грамадскаму абмеркаванню. Як ідэя, як традыцыя – гэта проста выдатна!
– Такая вясёленькая жывёлінка атрымалася!
– Заўсёды процьма розных меркаванняў і думак, і гэта не абавязкова павінна падабацца абсалютна ўсім. Але, бачыце, ідзе паўсюднае брэндзіраванне. Мы ўжо ведаем, як адрэагавалі на талісман ІІ Еўрапейскіх гульняў. У нас увогуле шмат сімвалаў, што звязаны не толькі з жывёламі, але і з нашымі спрадвечнымі традыцыямі і прыярытэтамі. Таму мне гэтая ідэя і яе рэалізацыя падаецца вельмі сімпатычнай.
– Свята беларускага пісьменства мае адносна багатую гісторыю, вядзе адлік з 98-га года. За гэты час склаліся пэўныя традыцыі, формы. З аднаго боку, гэта нядрэнна. Але калі паглядзець з іншага, то існуе пэўная прадказальнасць, губляецца адчуванне навізны, інтрыга…
– Я так не казаў бы… Ідзе пастаянны пошук. Навізна можа быць і ў традыцыйна –сутнасным выкладанні. Пагадзіцеся, важна тое, якая менавіта па зместу кніга будзе абгорнута ў вокладку. Навацыі звязаны не проста з канцэртам альбо з ўрачыстым адкрыццём свята. Яны маюць дачыненне да таго, што робіцца ў рэгіёне, як прэзентуюць галіну кнігавыдання, якія увогуле сацыяльна-выхаваўчыя прыярытэты ўкладваюць ў змест свята.
Дасье «МП»
Упершыню Дзень беларускага пісьменства адбыўся ў 1994 годзе ў старажытным Полацку. Чатыры разы ён праводзіўся на Міншчыне – ў Нясвіжы, Барысаве і двойчы ў Заслаўі. Летась юбілейны, 25-ы па ліку, Дзень беларускага пісьменства прымаў горад Іванава Брэсцкай вобласці. Мяркуецца, што ў 2021 годзе свята зноў завітае на Міншчыну.
Як бачыце, Гародзеншчына становіцца такім кніжным рэгіёнам, узнаўляе свае гісторыка-асветніцкія традыцыі. Вельмі прыемна, што наўмысна да свята беларускага пісьменства выпушчана цэлая серыя кніг – фактычна створана бібліятэка гародзенскага краязнаўства. Гэта адбылося дзякуючы супольным намаганням Гродзенскага аблвыканкама, Міністэрства інфармацыі і дзяржаўных кніжных выдавецтваў. Вось таксама па-свойму пэўная навацыя…
Гродзенскі аблвыканкам абвясціў конкурс на лепшую публікацыю ў друку да Дня беларускага пісьменства. Такога ніколі не было.
– У прафесійным пісьменніцкім і журналісцкім асяродку існуюць дзве супрацлеглыя думкі. Адны выказваюцца за тое, каб свята ўсё ж заставалася святам, другія хочуць, каб было больш нейкіх дзелавых момантаў: дыскусій, абмеркаванняў…
– У пярэдадзень свята, у суботу, на ўсемагчымых пляцоўках Слоніма і ваколіц, перш за ўсё маю на ўвазе Жыровічы, будуць праходзіць розныя мерапрыемствы. Гэта і фінал конкурса «Жывая класіка», які крочыць па краіне пад эгідай Міністэрства адукацыі, Саюза пісьменнікаў, «Сталічнага тэлебачання» і Міністэрства інфармацыі, Дзеці-дэкламатары чытаюць найлепшыя творы беларускай літаратуры.
– У Жыровічах пройдзе адно з ключавых мерапрыемстваў – круглы стол «Мастацкая літаратура як шлях адзін да аднаго». Мае быць даволі прадстаўнічы форум, так?
– Пацвердзілі свой удзел прадстаўнікі 15 краін. Гэты праект заснаваны ў 2007-м і, на мой погляд, з’яўляецца яркім прыкладам літаратурнай дыпламатыі. Да нас прыязджаюць добрыя сябры беларускай літаратуры альбо новыя перакладчыкі, вядомыя дагэтуль хіба што віртуальна пісьменнікі. Але ўсе яны непазбежна становяцца сябрамі Беларусі і папулярызуюць нашу культуру за мяжой.
Да нас далучыцца вельмі самавіты госць – вядомы польскі літаратар, публіцыст, падарожнік Яцэк Палкевіч. Ён аб’ездзіў усю постсавецкую прастору, краіны Азіі і Афрыкі, падарожнічаў праз акіян на лодцы…
Апошнім часам дзякуючы гэтай пляцоўцы з’явіліся кнігі беларускіх пісьменнікаў у Чэхіі, Славакіі. Шмат твораў, у тым ліку класічных, перакладзена на мовы народаў постсавецкіх краін. У Таджыкістане выйшла кніга Максіма Багдановіча. У перакладзе на татарскую і чувашскую мовы, у Дагестане надрукаваны санеты Янкі Купалы. А ў нас на Дні беларускага пісьменства яны – усе 22 – будуць прэзентаваны кніжкаю на 17 мовах свету. Некалі такое выданне было на сямі мовах. І вось – новы прасцяг, рух наперад.
– Асабіста для сябе якія імпрэзы Дня беларускага пісьменства вылучаеце?
– Канешне, з цікаўнасцю буду ўглядацца ў фестываль кнігі і друку, прэзентацыі беларускіх выдавецтваў. Будзе гістарычны квэст, які, спадзяюся, прыцягне ўвагу моладзі.
– Паўдзельнічаеце?
– Паспрабую. (Усміхаецца.) Прачытаў некалькі кніг пра Слонімшчыну, таксама і тыя выданні, што рыхтаваліся нядаўна да друку. Увогуле гэты край – вядомае асяроддзе ў культурнай гісторыі Беларусі.
– Дзень беларускага пісьменства – гэта ўсё ж нацыянальнае свята. Падзеі першых вераснёўскіх дзён у Слоніме і Жыровічах знойдуць нейкі грамадскі водгук у іншых мясцінах Беларусі?
– Мы пастараліся ў мас-медыйнай прасторы, наколькі гэта магчыма, шырока расказаць пра традыцыі Дня беларускага пісьменства. І тое, што зрабілі выдавецтвы, рыхтуючыся да свята, гэта, безумоўна, для ўсёй нашай краіны, для ўсяго грамадства.
– Ці вядома, які горад прыме духоўна-асветную эстафету ў Слоніма? Пасля Заслаўя ў 2014 годзе нешта даўно свята не было на Міншчыне…
– Бялынічы. Што да сталічнай вобласці, то ведаю гэты клопат. Не буду падрабязна каментаваць, але хачу сказаць, што па абласцях будзе вытрымлівацца алфавітны парадак. І вось якраз Гродзеншчына перадае эстафету Магілёўшчыне. А ўжо наступнае свята адбудзецца на тэрыторыі Мінскай вобласці.
– Што пажадаеце ўдзельнікам і гасцям, гаспадарам свята ў Слоніме?
– Любіце сваю Айчыну, працалюбівы беларускі народ! І няхай у гэтым вашымі заўсёднымі спадарожнікамі будуць родная мова і тыя вялікія гістарычныя традыцыі, што ёсць за плячыма ў беларусаў.
Предыдущая статья Кандидаты могут бесплатно опубликовать программу в прессе только один раз
Следующая статья Тельцов ждет новая работа, а Водолеи не забывайте, что выходные предназначены для отдыха